മലയാളത്തിലെ യുവ നടൻമാരിൽ ശ്രദ്ധേയ സാന്നിധ്യമാണ് സൌബിൻ ഷഹീർ . ചെറിയ വേഷങ്ങളിൽ നിന്ന് സുഡാനിയിലൂടെ നായകനായും സൌബിൻ കൈയ്യടി നേടിയിരുന്നു . സോഷ്യൽ മീഡിയയിലും സജീവ സാന്നിധ്യമാണ് താരം . ഹർത്താൽ ദിനത്തിൽ സൌബിൻ പങ്കുവച്ച വീഡിയോ ഇപ്പോൾ ഇൻസ്റ്റഗ്രാമിൽ വൈറലാണ് . കൊച്ചി നഗരത്തിലൂടെ കൈവിട്ട് സൈക്കിൾ സവാരി നടത്തുന്ന വീഡിയോ ആണ് യുവ നടൻ പങ്കുവച്ചത് . മുഖം കാണിക്കാതെയുള്ള വീഡിയോയിൽ നിഴലിലൂടെയാണ് സൌബിൻ പ്രത്യക്ഷപ്പെടുന്നത് . ഹർത്താൽ ദിനത്തിലെ സൈക്കിൾ സവാരിയെ അഭിനന്ദിച്ച് നിരവധിപേർ രംഗത്തെത്തിയിട്ടുണ്ട് . ഒപ്പം തന്നെ കൈവിട്ട കളി വേണ്ടെന്ന് പറയുന്നവരുമുണ്ട് . നേരത്തെയും സൈക്കിൾ സവാരിയിലെ പ്രാഗത്ഭ്യം സൌബിൻ കാട്ടിയിട്ടുണ്ട് .